Rewilding betyder "at gøre vild igen" og går blandt andet ud på at genudsætte store græsædere og andre pattedyr i naturen for at leve vildt.
Målet er at føre naturen tilbage til dens oprindelige, vilde tilstand, hvor den kan udvikle sig uden menneskelig indgriben.
Som nævnt i forrige spørgsmål er rewilding meget fordelagtigt for natur og biodiversitet. Men projekterne har også skabt debat om dyreetik.
De udsatte dyr er oftest bag hegn, så de ikke bevæger sig ud på omkringliggende marker eller veje. Det står for nogle i kontrast til “vild natur”. Samtidig skal dyrene i princippet klare sig selv og selv finde mad og læ.
- Det er svært at lave det helt naturlig, medgiver Frederik Møller fra Den Danske Naturfond, som står bag nogle af rewilding-projekterne i Danmark.
- Hvis man ser på mange af de store nationalparker i Afrika med løver og elefanter, så er de også hegnet inde for at adskille dyr og mennesker. Men indenfor indhegningen kan naturen forløbe frit, siger han.
Netop fordi dyrene er bag hegn, har mennesker stadig et ansvar for dem, mener Det Dyreetiske Råd.
Områderne bliver altså stadig forvaltet af mennesker for dyrevelfærdens skyld.
- Men selvfølgelig kan der være flere begrænsninger indenfor et hegn, og derfor skal vi sørge for, at dyrene har det godt, siger Frederik Møller.
Der findes en enkelt sag, hvor Den Danske Naturfond blev politianmeldt i forbindelse med deres rewilding-projekt med heste i Bøtøskoven på Falster. Denne sag frafaldt politiet dog i samråd med veterinærmyndigheden.